Document ID: 32006R0565

ΚΑΝΟΝΙΣΜΌΣ (ΕΚ) αριθ. 565/2006 ΤΗΣ ΕΠΙΤΡΟΠΉΣ
της 6ης Απριλίου 2006
για επιβολή απαιτήσεων δοκιμασίας και ενημέρωσης στους εισαγωγείς ή παραγωγούς ορισμένων ουσιών προτεραιότητας σύμφωνα με τον κανονισμό (ΕΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (1), και ιδίως το άρθρο 10 παράγραφος 2,
Εκτιμώντας τα ακόλουθα:
(1)
Οι εισηγητές που ορίζονται από τα κράτη μέλη σύμφωνα με το άρθρο 10 παράγραφος 1 του κανονισμού (ΕΟΚ) αριθ. 793/93 αξιολόγησαν τις πληροφορίες που κατέθεσαν οι παραγωγοί και εισαγωγείς εις ό,τι αφορά ορισμένες ουσίες προτεραιότητας. Μετά από συνεννόηση με τους εν λόγω παραγωγούς και εισαγωγείς, οι εισηγητές θεώρησαν αναγκαίο για τους σκοπούς της αξιολόγησης των κινδύνων, την εκ μέρους των εν λόγω παραγωγών και εισαγωγέων κατάθεση περισσοτέρων πληροφοριών και τη διενέργεια περαιτέρω δοκιμασιών.
(2)
Οι πληροφορίες από πρώην παραγωγούς ή εισαγωγείς που απαιτούνται για την αξιολόγηση των περί ών ο λόγος ουσιών δεν είναι διαθέσιμες. Οι παραγωγοί και εισαγωγείς διερεύνησαν, με αρνητικά αποτελέσματα, τη δυνατότητα υποκατάστασης ή περιορισμού των δοκιμασιών σε ζώα, με τη χρήση άλλων μεθόδων.
(3)
Ως εκ τούτου, είναι σκόπιμο να ζητηθεί από τους παραγωγούς και εισαγωγείς ουσιών προτεραιότητας η κατάθεση περαιτέρω πληροφοριών και η διενέργεια περαιτέρω δοκιμασιών εις ό,τι αφορά τις εν λόγω ουσίες. Για τη διενέργεια των εν λόγω δοκιμασιών, πρέπει να χρησιμοποιηθούν τα πρωτόκολλα που υπέβαλαν οι εισαγωγείς στην Επιτροπή.
(4)
Οι διατάξεις του παρόντος κανονισμού είναι σύμφωνες με τη γνώμη της επιτροπής που συνεστήθη δυνάμει του άρθρου 15 του κανονισμού (ΕΟΚ) αριθ. 793/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι παραγωγοί και εισαγωγείς των ουσιών που παρατίθενται στο παράρτημα, οι οποίοι κατέθεσαν πληροφορίες σύμφωνα με τις απαιτήσεις των άρθρων 3, 4, 7 και 9 του κανονισμού (ΕΟΚ) αριθ. 793/93, οφείλουν να παρέχουν τις πληροφορίες και να διενεργούν τις δοκιμασίες που ορίζονται στο παράρτημα και να καταθέτουν τα αποτελέσματα στους κατάλληλους εισηγητές.
Οι δοκιμασίες πρέπει να διενεργούνται σύμφωνα με τα πρωτόκολλα που ορίζουν οι εισηγητές.
Τα αποτελέσματα πρέπει να κατατίθενται εντός των χρονικών ορίων που ορίζονται στο παράρτημα.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Απριλίου 2006.

Labels: 12
0
1
20